खुद सोशल मीडिया पोस्ट कर दी जानकारी, कमेंट्री नहीं कर पाएंगे
IPL Coronavirus Cases Update पूर्व क्रिकेटर आकाश चोपड़ा कोरोना पॉजिटिव हो गए हैं। इसकी जानकारी उन्होंने सोशल मीडिया पर पोस्ट कर दी है। आकाश इस समय IPL के 16 वें सीजन में जियो सिनेमा की कमेंट्री पैनल में शामिल हैं।
पूर्व क्रिकेटर आकाश चोपड़ा कोरोना पॉजिटिव हो गए हैं। इसकी जानकारी उन्होंने सोशल मीडिया पर पोस्ट के जरिए दी है। आकाश इस समय IPL के 16 वें सीजन में जियो सिनेमा की कमेंट्री पैनल में शामिल हैं। उन्हें कोरोना के हल्के लक्षण हैं और वह कुछ दिनों के लिए कमेंट्री पैनल से अलग रहेंगे।
चोपड़ा ने सोशल मीडिया पर पोस्ट में लिखा- कोरोना ने कॉट एंड बोल्ड कर दिया। वायरस ने फिर संक्रमित किया। हल्के लक्षण हैं। फिलहाल सब कुछ नियंत्रण में हैं। कुछ दिन कमेंट्री से दूर रहूंगा।
जियो के अन्य शो में भी हैं शामिल
आकाश चोपड़ा जियो के कमेंट्री पैनल के साथ ही जियो सिनेमा के क्रिकेट से जुड़े अन्य शो में भी शामिल हैं। उनका एक शो IPL में खेल रहे खिलाड़ियों के इंटरव्यू और खिलाड़ियों की इनसाइड स्टोरी पर आता है। आकाश चोपड़ा की सेहत पर जियो मैनेजमेंट की भी नजर है।
जियो पर आकाश के अलावा पार्थिव पटेल व सुरेश रैना भी कमेंट्री कर रहे
जियो सिनेमा ने आकाश चोपड़ा, पार्थिव पटेल, ओवेश शाह, जहीर खान, सुरेश रैना, अनिल कुंबले, आरपी सिंह, प्रज्ञान ओझा, निखिल चोपड़ा, सबा करीम, अनंत त्यागी, रिद्धिमा पाठक, सुरभी वैद्य, ग्लेन सल्दान्हा को शामिल किया है।
2003 में किया था टीम इंडिया के लिए डेब्यू
आकाश चोपड़ा ने 2003 में न्यूजीलैंड के खिलाफ घरेलू टेस्ट सीरीज में टेस्ट डेब्यू किया था। अहमदाबाद में न्यूजीलैंड के खिलाफ उस मुकाबले में उन्होंने 42 और 31 रनों की पारियां खेली थीं। उसी सीरीज के दूसरे मुकाबले में उन्होंने 60 और 52 रन बनाए थे। हालांकि आकाश का अंतरराष्ट्रीय करियर ज्यादा लंबा नहीं चला। उन्हें 10 टेस्ट मैच ही खेलने का मौका मिला। उन्होंने 10 मैचों के टेस्ट के 19 पारियों में 23 की औसत से 437 रन बनाए। वह 9 बार तो वह दहाई के आंकड़ों को भी नहीं छू पाए।
घरेलू क्रिकेट में बेहतरीन रिकॉर्ड
आकाश चोपड़ा भले ही इंटरनेशनल क्रिकेट में कमाल नहीं कर पाए लेकिन घरेलू क्रिकेट में उनका रिकॉर्ड बेहतरीन है। उन्होंने दिल्ली, हिमाचल प्रदेश और राजस्थान के लिए मुकाबले खेले। 162 फर्स्ट क्लास मैच में उन्होंने 45.35 की औसत से 10839 रन बनाए हैं। इसमें 29 शतक के साथ ही 53 फिफ्टी भी हैं। उनके नाम तिहरा शतक भी दर्ज है। घरेलू क्रिकेट में इसी दमदार रिकॉर्ड की वजह से उन्हें इंटरनेशनल मैचों में मौका मिला। लेकिन आकाश चोपड़ा वहां अपनी क्षमता के अनुसार खेल नहीं दिखा पाए।